Broj: 711-I-197-P-217-18/21-06-19

Zagreb, 8. siječnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19.), **u predmetu dužnosnice Veronike Laušin, zamjenice ravnatelja Hrvatskog zavoda za zdravstveno osiguranje**, pokrenutom Odlukom Povjerenstva Broj: 711-I-1628-P-217-18/20-04-19 od 25. rujna 2020.g., na 110. sjednici, održanoj 8. siječnja 2021.g., donosi sljedeću

**ODLUKU**

1. **Utvrđuje se da dužnosnica Veronika Laušin, zamjenica ravnatelja Hrvatskog zavoda za zdravstveno osiguranje (u daljnjem tekstu HZZO), u obnašanju svoje dužnosti nije počinila povredu članka 2. stavka 2. alineje 3. ZSSI-a, vezano za činjenicu da je istovremeno obnašala dužnost zamjenice ravnatelja HZZO-a i obavljala funkciju članice Upravnog vijeća kliničke bolnice Dubrava (u daljnjem tekstu KB Dubrava).**
2. **Istovremenim primanjem plaće za obnašanje dužnosti zamjenice ravnatelja HZZO-a i primanjem naknade za obavljanje funkcije članice Uprave KB Dubrava, u razdoblju od rujna 2019.g. do prosinca 2020.g., u mjesečnom iznosu od 700,00 kn, dužnosnica Veronika Laušin, počinila je povredu članka 12. ZSSI-a.**
3. **Za povredu ZSSI-a opisanu pod točkom II ove izreke, dužnosnici se izriče sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 2.000,00 kn, koja će trajati 2 mjeseca, a izvršit će se u 2 jednaka uzastopna mjesečna obroka, svaki u pojedinačnom iznosu od 1.000,00 kn.**

Obrazloženje

Povjerenstvo je na 99. sjednici, održanoj 25. rujna 2020g., pokrenulo postupak za odlučivanje o sukobu interesa protiv dužnosnice Veronike Laušin, zamjenice ravnatelja HZZO-a, zbog moguće povrede članka 2. stavka 2. alineje 3. ZSSI-a i članka 12. ZSSI-a, koje proizlaze iz okolnosti da je dužnosnica istovremeno obnašala dužnost zamjenice ravnatelja HZZO-a i funkciju članice Upravnog vijeća KB Dubrava te da je istovremeno uz plaću za obnašanje dužnosti primala i naknadu za članstvo u Upravnom vijeću KB Dubrava u mjesečnom iznosu od 700,00 kuna.

Na Odluku o pokretanju postupka dužnosnica Veronika Laušin očitovala se očitovanjem koje je u knjizi ulazne pošte Povjerenstva zaprimljeno pod brojem 711-U-4343-P-217-18/20-05-4 dana 27. studenog 2020.g. U očitovanju dužnosnica navodi da se u Odluci Povjerenstva navodi kako Povjerenstvo za odlučivanje o sukobu interesa povodom vlastitih saznanja o mogućem sukobu interesa te neanonimne prijave mogućeg sukoba interesa pokreće protiv dužnosnice radi utvrđivanja je li kao dužnosnica povodom okolnosti istovremenog obnašanja dužnosti zamjenice ravnatelja HZZO-a te obavljanja funkcije člana Upravnog vijeća Kliničke bolnice Dubrava bila u potencijalnom sukobu interesa iz članka 2. stavka 2. podstavka 3. ZSSI-a kao i zbog moguće povrede članka 12. ZSSI-a, no da se u obrazloženju Odluke Povjerenstvo se poziva na anonimnu prijavu koju je zaprimilo 13. lipnja 2018. godine, iako u skladu s člankom 39. stavkom 1. ZSSI-a postupak pokreće temeljem vjerodostojne, osnovane i neanonimne prijave, u kojoj se navodi da je dužnosnica istovremeno zamjenica ravnatelja HZZO-a i članica Upravnog vijeća KB Dubrava koja za navedeni angažman primam naknadu te da sam u prijateljskom odnosu s ministrom dr. Milanom Kujundžićem što otvara sumnju u opasno udruženo djelovanje radi ostvarenja određenih koristi. Dužnosnica navodi da što se tiče navoda o prijateljskom odnosu s prof. dr. sc. Milanom Kujundžićem, dr. med. jedina je istinita činjenica da su oboje dugi niz godina u istom sustavu, odnosno sustavu zdravstva i zdravstvenog osiguranja te s tim u vezi njihov odnos je bio isključivo poslovno uvjetovan. Dužnosnica navodi kako s imenovanim nije u nikakvim privatnim niti prijateljskim odnosnima te poriče bilo kakvu povezanost između njih dvoje koja bi rezultirala bilo kakvom privatnom koristi. Nadalje, dužnosnica ističe kako podnositelj neanonimne prijave, koju je Povjerenstvo zaprimilo 16. studenoga 2018. godine, navodi kako je HZZO neposredni poslodavac KB Dubrava kojeg temeljem članka 43. Statuta HZZO-a dužnosnica zastupa i koja u ime i za račun HZZO-a sklapa ugovore s KB Dubrava te kontrolira njihovo valjano ispunjenje, odnosno da u ime HZZO-a sklapa ugovore a KB Dubravom kao pružateljem usluga zdravstvene zaštite osiguranicima dok u statusu članice Upravnog vijeća bolnice daje ravnatelju bolnice suglasnost za sklapanje tih ugovora čije zakonito i pravodobno ispunjenje ponovno nadzirem u statusu zamjenice ravnatelja HZZO-a. Dužnosnica nadalje navodi da oslanjajući se na iznesene navode Povjerenstvo također zaključuje kako se nalazi u dvojakoj ulozi, odnosno da s jedne strane, kao zamjenica ravnatelja HZZO-a u njegovom odsustvu odlučuje o pravima i obvezama poslovnih subjekata iz svih područja zdravstva i sudjeluje u donošenju drugih dokumenata koji utječu na njihovo poslovanje pa tako i vrši kontrolu i nadzor poslovanja KB Dubrava, a s druge strane, kao članica Upravnog vijeća KB Dubrava dužna je promicati i štititi interese ustanove, donositi i nadzirati program rada ustanove te se zalagati da poslovanje iste bude što bolje i pravilnije bez utvrđenih povreda prilikom nadzora i kontrole, međutim da Povjerenstvo ni na koji način ne ukazuje u čemu bi se u opisanom postupanju ogledao njezin privatni interes, što dužnosnica pretpostavlja da je njezin vlastiti a ne interes HZZO-a ili KB Dubrava, odnosno ni na koji način ne pojašnjava što konkretno podrazumijeva privatni interes u odnosnu na javni interes u ovom predmetnom slučaju, a vezano uz odredbu na kojoj temelji pokretanje postupka protiv dužnosnice koja propisuje da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika može utjecati na njegovu nepristranost u obavljanju javne dužnosti. Nadalje, dužnosnica navodi da članak 14. stavak 2. ZSSI-a iznimno dopušta dužnosnicima iz članka 3. istoga Zakona članstvo, između ostaloga, u najviše do dva upravna vijeća ustanova koji su od posebnog državnog interesa no ni jednom svojom odredbom ne propisuje eventualnu nespojivost s članstvom u upravnom vijeću određene ustanove pojedinog dužnosnika s obzirom na djelatnost koju obavlja ta ustanova, a u odnosu na djelatnost koju obavlja ustanova iz koje dolazi dužnosnik. Dužnosnica ističe da na njezino imenovanje Upravnog vijeća KB Dubrava ni na koji način nije utjecala te da se nije radilo o njezinoj želji niti je isto osobno zahtijevala već je na tu funkciju imenovana po prijedlogu ministra nadležnog za zdravstvo, a imenovala ju je Vlada Republike Hrvatske Rješenjem Vlade Republike Hrvatske KLASA: 080-02/16-01/566, URBROJ: 5030115/1-16-02 od 29. prosinca 2016. godine sukladno članku 57. stavku 4. tada važećeg Zakona o zdravstvenoj zaštiti („Narodne novine41, broj 150/08., 71/10., 139/10., 22/11., 84/11., 12/12., 35/12., 70/12., 82/13., 22/14. i 70/16.). Stoga, dužnosnica ističe da je, s dobrom vjerom i držeći da se radi o zakonitom imenovanju, odnosno da isto imenovanje nije u suprotnosti s odredbama ZSSI-a, a na što stručne službe Vlade Republike Hrvatske, koja o istome donosi rješenje te koja ju je ujedno imenovala i zamjenicom ravnatelja HZZO-a, trebaju paziti po službenoj dužnosti, preuzela danu joj obvezu i u obnašanju dužnosti članice postupala časno, pošteno, savjesno odgovorno i nepristrano u skladu s propisima koji uređuju područje zdravstvene zaštite i obveznoga zdravstvenog osiguranja sve u cilju dobrobiti i osiguranja prava krajnjih korisnika usluga zdravstvene zaštite koju pruža KB Dubrava, odnosno pacijenata koji su većim dijelom osigurane osobe HZZO-a. U odnosu na navode iz neanonimne prijave kako je HZZO neposredni poslodavac KB Dubrava dužnosnica ističe kako treba također navesti da HZZO u skladu s odredbama ZOZO-a obavlja poslove provedbe prava iz obveznoga zdravstvenog osiguranja. S tim u vezi, a radi osiguranja prava osiguranih osoba HZZO-a na zdravstvenu zaštitu iz obveznoga zdravstvenog osiguranja utvrđenu člankom 18. Zakona, HZZO u skladu s odredbama članaka 87. do 93. Zakona sklapa ugovore o provođenju zdravstvene zaštite sa zdravstvenim ustanovama i privatnim zdravstvenim radnicima uključenim u mrežu javne zdravstvene službe, mrežu hitne medicine i mrežu ugovornih subjekata medicine rada. KB Dubrava, kao i ostale kliničke bolnice osnovane od strane Republike Hrvatske, uključena je u mrežu javne zdravstvene službe koju donosi ministar nadležan za zdravstvo, a kojom se, u skladu s člankom 37. ranije važećeg Zakona o zdravstvenoj zaštiti („Narodne novine“, broj 150/08. do 131/17.), odnosno članka 45. važećeg Zakona o zdravstvenoj zaštiti („Narodne novine“, broj 100/18. do 125/19.) za područje Republike Hrvatske, odnosno jedinice područne (regionalne) samouprave određuje potreban broj zdravstvenih ustanova te privatnih zdravstvenih radnika s kojima HZZO sklapa ugovor o provođenju zdravstvene zaštite. Pored navedenoga KB Dubrava, kao ni ostale zdravstvene ustanove u mreži javne zdravstvene službe, nije isključivo vezana uz provođenje zdravstvene zaštite koju ima ugovorenu sa HZZO-om za osigurane osobe u obveznom zdravstvenom osiguranju niti sredstva ostvaruje samo od HZZO-a. Dužnosnica navodi da u skladu s člankom 81. Zakona o zdravstvenoj zaštiti sredstva za rad može ostvariti: ugovorom sa HZZO-om, ugovorom s Ministarstvom zdravstva odnosno drugim tijelima državne vlasti za poslove koji se na osnovi zakona financiraju iz državnog proračuna Republike Hrvatske, ugovorom s visokim učilištem koje izvodi studijski program za zdravstveno zanimanje, iz sredstava osnivača u skladu s aktom o osnivanju, ugovorom s jedinicom područne (regionalne) samouprave odnosno Gradom Zagrebom, ugovorom s jedinicom lokalne samouprave, ugovorom s dobrovoljnim osiguravateljima, ugovorom s pravnom osobom o višem standardu smještaja za vrijeme boravka u zdravstvenoj ustanovi u odnosu na standard određen propisima o obveznom zdravstvenom osiguranju, ugovorom s trgovačkim društvima i drugim pravnim osobama za provedbu posebnih projekata, iz sudjelovanja korisnika zdravstvene zaštite u pokriću dijela ili ukupnih troškova zdravstvene zaštite i iz drugih izvora na način i pod uvjetima određenim zakonom, aktom o osnivanju i statutom zdravstvene ustanove. Dužnosnica navodi da je na isti način osiguranje sredstava zdravstvenih ustanova u mreži javne zdravstvene službe bilo je uređeno i ranije važećem Zakonom o zdravstvenoj zaštiti. Nadalje, a vezano uz navode koji se odnose na njezine dvojake uloge, odnosno da s jedne strane, kao zamjenica ravnatelja HZZO-a u njegovom odsustvu odlučuje o pravima i obvezama poslovnih subjekata iz svih područja zdravstva i sudjeluje u donošenju drugih dokumenata koji utječu na njihovo poslovanje pa tako i vrši kontrolu i nadzor poslovanja KB Dubrava, a da s druge strane, kao članica Upravnog vijeća KB Dubrava dužna je promicati i štititi interese ustanove, navodi da je zamjenicom ravnatelja HZZO-a imenovana Rješenjem Vlade Republike Hrvatske KLASA: 080-02/17-01/500, URBROJ: 50301-15/28-17-02 od 23. studenoga 2017. godine u skladu s člankom 110. stavkom 3. ZOZO-a i člankom 44. stavkom 3. Statuta Hrvatskog zavoda za zdravstveno osiguranje („Narodne novine“, broj 18/09., 33/10., 8/11., 18/13., 1/14. i 83/15.), da je člankom 115. ZOZO-a propisano da se djelokrug, ovlaštenja i odgovornost zamjenika ravnatelja HZZO-a utvrđuju Statutom HZZO-a. U skladu s navedenim člankom 43. Statuta Hrvatskog zavoda za zdravstveno osiguranje ("Narodne novine ", broj 18/09., 33/10., 8/11., 18/13., 1/14. i 83/15.) propisano je da zamjenik ravnatelja HZZO-a zamjenjuje ravnatelja HZZO-a u slučaju njegove nenazočnosti sa svim ovlastima i odgovornostima u obavljanju njegovih poslova, a koji su utvrđeni ZOZO-om i Statutom HZZO-a, odnosno da su ovlasti i odgovornosti ravnatelja propisane su člancima 105. i 107. ZOZO-a, člancima 30., 32., 32.a te člancima 34. do 39. Statuta HZZO-a. Nadalje, dužnosnica ističe da je usporedbom djelokruga rada ravnatelja HZZO-a, kojeg kao zamjenica mijenja isključivo u njegovoj odsutnosti sa svim njegovim ovlastima i odgovornostima, te djelokruga rada Upravnog vijeća HZZO-a utvrđenih člankom 103. ZOZO-a kao i pojedinačnim člancima ZOZO-a gdje se isto tijelo ovlašćuje za donošenje općih akata HZZO-a vezano uz provedbu obveznoga zdravstvenog osiguranja te člancima 24., 26., 27. i 28. Statuta HZZO-a, razvidno je da u djelokrug rada Upravnog vijeća HZZO-a, između ostalih spada donošenje svih općih akata za provedbu obveznoga i dobrovoljnog zdravstvenog osiguranja koje sukladno posebnom propisu provodi HZZO, a među kojima su i svi opći akti te dugi akti koji uređuju ugovaranje zdravstvene zaštite iz obveznoga zdravstvenog osiguranja s pružateljima zdravstvene zaštite uključenim u mrežu javne zdravstvene službe. Nadalje, dužnosnica navodi da ugovaranje zdravstvene zaštite iz obveznoga zdravstvenog osiguranja jasno je definirano odredbama članaka 87. do 93. ZOZO-a i općim aktima HZZO-a te se svako pojedinačno ugovaranje provedbe zdravstvene zaštite ili promjene u ugovornom odnosu HZZO-a s pružateljima zdravstvene zaštite temelji na ZOZO-u i općim aktima HZZO-a te na pojedinačnim odlukama Upravnog vijeća HZZO-a koje isto donosi sukladno danim ovlaštenjima. Samo potpisivanje ugovora, čije su odredbe temeljene na ZOZO-u, općim aktima HZZO-a i pojedinačnim odlukama Upravnog vijeća HZZO-a, od strane ravnatelja HZZO-a u konačnici predstavlja samo formalni čin budući da ravnatelj predstavlja i zastupa HZZO, no ravnatelj ne upravlja HZZO-om kao niti njegov zamjenik budući da HZZO-om upravlja Upravno vijeće kojeg oni nisu članovi. U svezi nadzora na izvršavanjem ugovornih obveza KB Dubrava od strane HZZO-a i mogućeg stavljanja privatnog interesa kao zamjenice ravnatelja HZZO-a ispred javnog interesa kao članice Upravnog vijeća KB Dubrava dužnosnica navodi da nadzor nad izvršavanjem ugovornih obveza ugovornih subjekata HZZO-a uređen je člancima 94. do 96. ZOZO-a i da u skladu s Pravilnikom o načinu provođenja nadzora i kontrole ("Narodne novine", broj 47/14., 11/16., 129/17. i 35/19.), kojeg je donijelo Upravno vijeće HZZO-a u skladu s ovlaštenjem danim člankom 96. ZOZO-a, poslove obavljanja kontrole prema planu i programu rada koju godišnje donosi pomoćnica ravnatelja HZZO-a za kontrolu i kvalitetu, a prema potrebi i češće, provode regionalni uredi odnosno područne službe HZZO-a. Konkretno, a vezano uz KB Dubrava Regionalni ured HZZO-a u Zagrebu. Stoga u konkretnom slučaju voditeljica Regionalnog ureda Zagreb određuje obavljanje djelatnosti nadzora izvršenja ugovornih subjekata na području koje pokriva teritorijalno taj Regionalni ured, a poslove nadzora obavljaju sukladno opisima svojih radnih mjesta ovlašteni kontrolori ili druge osobe odnosno povjerenstvo HZZO prema posebnoj odluci ravnatelja Zavoda. Dužnosnica navodi da je iz iznesenoga razvidno da ona kao zamjenica ravnatelja HZZO-a ne obavlja nadzor i kontrolu izvršavanjem ugovornih obveza kod ugovornih subjekata HZZO-a te ni u tom dijelu ni na koji način nije s njezine strane moglo doći do suprotstavljanja privatnog interesa u odnosu na javni interes. U odnosu na pokretanje postupka protiv dužnosnice zbog moguće povrede članka 12. ZSSI-a, kako se navodi u točki II. Odluke, ista navodi da joj ni na koji način nije bila namjera pribavljanje financijske koristi koja joj ne pripada sukladno pozitivnim zakonskim propisima, te zbog takve interpretacije potonjih došlo je do isplate naknade. Naime, izmjenom i dopunom Zakona o obvezama i pravima državnih dužnosnika, koji je objavljen u „Narodnim novinama 41 broj 66 od 10. srpnja 2019. godine, zamjeniku ravnatelja HZZO-a ukinut je status državnog dužnosnika, a iz kojeg razloga je zaključila da time više nema zapreke za primanje naknade za obavljanje dužnosti članice Upravnog vijeća KB Dubrava. Ujedno dužnosnica napominje da je Rješenjem Vlade Republike Hrvatske KLASA: 080-02/20-02/163; URBROJ: 50301-15/28-20-02 od 29. listopada 2020. godine razriješena dužnosti članice Upravnog vijeća KB Dubrava. U prilogu svojeg očitovanja dužnosnica je dostavila Odluku KB Dubrava URBROJ: 4-834/20 od 11. studenog 2020.g. kojom se stavlja van snage Odluka URBROJ: 4-1556/19 od 3. rujna 2019.g. kojom je određena naknada za rad člana Uprave KB Dubrava dužnosnici Veroniki Laušin radi razrješenja.

Člankom 3. stavkom 1. podstavkom 27. ZSSI-a propisano je da su ravnatelj, zamjenik ravnatelja i pomoćnici HZZO-a dužnosnici u smislu odredbi navedenog Zakona. Uvidom u Registar dužnosnika koji ustrojava i vodi Povjerenstvo utvrđeno je da dužnosnica od 20. travnja 2012. do 8. lipnja 2019.g. obnašala dužnost pomoćnice ravnatelja HZZO-a, a da od 8. lipnja 2019.g. obnaša dužnost zamjenice ravnatelja HZZO-a. Stoga je Veronika Laušin povodom obnašanja navedene dužnosti obvezna postupati sukladno odredbama ZSSI-a.

Povjerenstvo je u predmetnom postupku, radi donošenja odluke o tome postoje li okolnosti koje ukazuju na povredu odredbi ZSSI-a prikupilo potrebne podatke i dokumentaciju od nadležnih tijela.

Uvidom u Registar pravnih osoba od posebnog interesa koji ustrojava i vodi Povjerenstvo, utvrđeno je da je Klinička bolnica Dubrava pravna osoba od posebnog državnog interesa.

Na traženje Povjerenstva je li u poslovnim odnosima između HZZO-a i KB Dubrava sudjelovala dužnosnica Veronika Laušin te koji je bio sadržaj tih poslovnih odnosa, HZZO je dopisom KLASA: 500-07/18-01/362, URBROJ: 338-01-02-18-02 dostavio očitovanje u kojem se navodi da HZZO u skladu s odredbama Zakona o obveznom zdravstvenom osiguranju („Narodne novine“ broj 80/13 i 137/13 — u daljem tekstu: ZOZO) obavlja poslove provedbe prava iz obveznog zdravstvenog osiguranja. S tim u vezi, a radi osiguranja prava osiguranih osoba HZZO-a na zdravstvenu zaštitu iz obveznog zdravstvenog osiguranja utvrđenu člankom 18. ZOZO-a, HZZO u skladu s odredbama članaka 87. do 93. ZOZO-a sklapa ugovore o provođenju zdravstvene zaštite sa zdravstvenim ustanovama i privatnim zdravstvenim radnicima uključenim u mrežu javne zdravstvene službe, mrežu hitne medicine i mrežu ugovornih subjekata medicine rada. Nadalje, navodi se kako je KB Dubrava, kao i ostale kliničke bolnice osnovane od strane Republike Hrvatske, uključena u mrežu javne zdravstvene službe koju donosi ministar nadležan za zdravstvo, a kojom se, u skladu s člankom 37. Zakona o zdravstvenoj zaštiti („Narodne novine”, broj 150/08 do 131/17), za područje Republike Hrvatske, odnosno jedinice područne (regionalne) samouprave određuje potreban broj zdravstvenih ustanova te privatnih zdravstvenih radnika s kojima HZZO sklapa ugovor o provođenju zdravstvene zaštite. U očitovanju se navodi i kako je člankom 115. Zakona propisano da se djelokrug, ovlaštenja i odgovornost zamjenika ravnatelja HZZO-a utvrđuju Statutom Zavoda. U skladu s navedenim člankom 43. Statuta HZZO-a („Narodne novine“, broj 18/09., 33/10., 8/11., 18/13., 1/14 i 83/15.) propisano je da zamjenik ravnatelja HZZO-a zamjenjuje ravnatelja u slučaju njegove nenazočnosti sa svim ovlastima i odgovornostima u obavljanju njegovih poslova, a koji su utvrđeni Zakonom i Statutom HZZO-a. Nadalje, u očitovanju se navodi da je HZZO s KB Dubrava za 2017. godinu imao sklopljene ugovore o provođenju zdravstvene zaštite koji su bili na snazi u razdoblju od 1. travnja 2015. do 31. prosinca 2017. godine kako slijedi:

1. Ugovor o provođenju bolničke i specijalističko-konzilijame zdravstvene zaštite

2. Ugovor o pružanju stomatološke skrbi osobama s posebnim potrebama

3. Ugovor o provođenju Nacionalnog programa prevencije raka dojke

4. Ugovor o provođenju Nacionalnog programa ranog otkrivanja raka vrata maternice

5. Ugovor o provođenju Nacionalnog programa ranog otkrivanja raka debelog crijeva.

6. Ugovor o provođenju ranog otkrivanja intraoralnog karcinoma i povećanja kvalitete života s intraoralnim karcinomom

Nakon prestanka važenja gore navedenih ugovora HZZO je s KB Dubrava za razdoblje od 1. siječnja do 31. prosinca 2018. godine sklopio sljedeće Ugovore:

1. Ugovor o provođenju bolničke i specijalističko-konzilijarne zdravstvene zaštite

2. Ugovor o pružanju stomatološke skrbi osobama s posebnim potrebama

3. U govor o provođenju Nacionalnog programa prevencije raka dojke

4. Ugovor o provođenju Nacionalnog programa ranog otkrivanja raka debelog crijeva.

5. Ugovor o provođenju ranog otkrivanja intraoralnog karcinoma i povećanja kvalitete života s intraoralnim karcinomom.

Nadalje, navodi se i kako je u traženom razdoblju HZZO u sklopu provođenja Pilot projekta o načinu plaćanja lijekova za liječenje kroničnog C hepatitisa stavljenih na popis posebno skupih lijekova zaključio sedam ugovora o ustupu potraživanja u kojem se KB Dubrava javlja kao cedent, Medika d.d. kao cesionar, a HZZO kao cesus. Također navodi se i da je HZZO s KB Dubrava 15. studenog 2017.g. sklopio Sporazum vezano za provedbu usklađivanja obveza i potraživanja u svezi s provedbom Programa unaprjeđenja zdravstvene zaštite odnosno stomatološke skrbi osoba s posebnim potrebama. Navodi se i da HZZO uz suglasnost ministra nadležnog za zdravstvo provodi i javne natječaje za financiranje pripravničkog staža zdravstvenih radnika u zdravstvenim ustanovama i kod privatnih zdravstvenih radnika koji s HZZO-om imaju sklopljene ugovore o provođenju zdravstvene zaštite iz obveznog zdravstvenog osiguranja te je sukladno navedenom HZZO financirao pripravnički staž zdravstvenih radnika u zdravstvenim ustanovama u 2017. i 2018. godini temeljem odluka Upravnog vijeća HZZO-a, a nakon provedenih javnih natječaja te sklopljenih ugovora o financiranju pripravničkog staža zdravstvenih radnika s ugovornim zdravstvenim ustanovama i ugovornim privatnim zdravstvenim radnicima, stoji u očitovanju. U privitku navedenog očitovanja dostavljena je sva relevantna dokumentacija na koju se HZZO u svojem očitovanju poziva.

Nadalje, Povjerenstvo je od KB Dubrava zatražilo podatke je li dužnosnica Veronika Laušin, članica Upravnog vijeća KB Dubrava, sudjelovala u poslovnim odnosima između HZZO-a i KB Dubrava te prima li ista naknadu za obnašanje funkcije članice Upravnog vijeća KB Dubrava.

KB Dubrava se dopisom od 17. prosinca 2018.g. očitovala da postoji kontinuiran poslovni odnos između HZZO-a i KB Dubrava, koji imaju i sve druge kliničke bolnice, koji se temelji na godišnjim ugovorima o provođenju bolničke i specijalističko-konzilijarne zdravstvene zaštite. Navedeno je i da svaki ugovor potpisuje ravnatelj zavoda za HZZO. Nadalje, navodi se da dužnosnica Veronika Laušin obnaša funkciju članice Upravnog vijeća KB Dubrava temeljem Rješenja o imenovanju predsjednice i članica Upravnog vijeća Kliničke bolnice Dubrava koje je Vlada RH donijela na sjednici održanoj 29. prosinca 2016.g. te da su nadležnosti i poslovi Upravnog vijeća određeni Statutom KB Dubrava. Nadalje, napominje se i kako HZZO kontinuirano vrši inspekcijski nadzor nad poslovanjem bolnica s kojima ima sklopljen ugovor o provođenju bolničke i specijalističko-konzilijarne zdravstvene zaštite, a na što ovlaštenje ima po Zakonu o obveznom zdravstvenom osiguranju.

U prilog svojim očitovanjima KB Dubrava dostavila je Ugovor o provođenju bolničke i specijalističko-konzilijarne zdravstvene zaštite KLASA: 500-07/17-01/376, URBROJ: 338-0-25-18-02 od 28. veljače 2018.g. potpisan od strane doc. dr. sc. Srećko Marušić kao zastupnika KB Dubrava i dr. med. i Lucian Vukelić. dr. med. spec v.d. ravnatelja i zastupnika HZZO-a, Ugovor o provođenju bolničke i specijalističko-konzilijarne zdravstvene zaštite za razdoblje od 1. travnja do 31. prosinca 2015.g. KLASA: 500-07/15-01/275, URBROJ: 338-01-25-15-02 od 31. ožujka 2015.g. otpisan od strane sanacijskog upravitelja KB Dubrava prof.dr.sc. Marka Barišića i ravnateljice HZZO-a Tatjane Prenđa Trupec, mag.ing.el., Rješenje Vlade Republike Hrvatske KLASA: 080-02/16-01/566, URBROJ: 5030115/1-16-02 od 29. prosinca 2016.g. kojim je dužnosnica Veronika Laušin imenovana članicom Upravnog vijeća KB Dubrava te članak 14. Statuta KB Dubrava kojem su uređene ovlasti Upravnog vijeća te odluku KB Dubrava od 03. rujna 2019.g. kojom se Veroniki Laušin isplaćuje naknada za obnašanje funkcije članice Upravnog vijeća KB Dubrava.

Uvidom u Rješenje Vlade Republike Hrvatske KLASA: 080-02/20-01/137, URBROJ: 50301-15/28-20-02 od 29. listopada 2020.g. utvrđeno je da je dužnosnica Veronika Laušin razriješena dužnosti članice Upravnog vijeća KB Dubrava.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Prema članku 2. stavku 2. ZSSI-a sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Povjerenstvo ističe kako je iz dostavljene dokumentacije utvrđeno da je dužnosnica Veronika Laušin, koja obnaša dužnost zamjenice ravnatelja HZZO-a, istovremeno obnašala i funkciju članice Upravnog vijeća KB Dubrava kao i da je je HZZO u kontinuiranom poslovnom odnosu s KB Dubrava, pa tako i u razdoblju od kada je dužnosnica Veronika Laušin imenovana članicom Upravnog vijeća KB Dubrava te da HZZO obavlja inspekcijski nadzor nad poslovanjem KB Dubrava.

Međutim, Povjerenstvo ističe kako dužnosnica zbog svojeg razrješenja s mjesta članice Upravnog vijeća više nije u dvojakoj ulozi, odnosno ista se više ne može nalaziti u potencijalnom sukobu interesa u smislu odredbi ZSSI-a. Osim toga, iz dostavljene dokumentacije proizlazi da dužnosnica nikada nije svojim potpisom ili na drugi način sudjelovala u poslovnom odnosu između HZZO-a i KB Dubrava te stoga ista tijekom svojeg mandata u Upravnom vijeću KB Dubrava nije nikada bila u ostvarenom sukobu interesa.

Slijedom navedenog, u odnosu na okolnost da je dužnosnica istovremeno obnašala dužnost zamjenice ravnatelja HZZO-a i obavljala funkciju članice Upravnog vijeća kliničke bolnice Dubrava, Povjerenstvo je donijelo odluku kao u točki I. izreke.

Nadalje, člankom 12. ZSSI-a propisano je da dužnosnici koji za vrijeme obnašanja javne dužnosti primaju plaću za dužnost koju obnašaju ne smiju primati drugu plaću ni naknadu za obnašanje druge javne dužnosti, osim ako je zakonom drugačije propisano.

Uvidom u odredbe Zakona o izmjenama i dopunama Zakona o obvezama i pravima državnih službenika („Narodne novine“, broj 66/19) koji je stupio na snagu 18. srpnja 2019.g. utvrđeno je kako je člankom 3. Zakona, između ostalog, propisano da zamjenik i pomoćnik ravnatelja Hrvatskog zavoda za mirovinsko osiguranje te zamjenik i pomoćnik ravnatelja Hrvatskog zavoda za zapošljavanje iz stavka 4. ovoga članka prestaju obnašati dužnost u roku od 30 dana od dana stupanja na snagu ovoga Zakona.

U odnosu na odredbu navedenog Zakona Povjerenstvo ističe kako je odredbom članka 3. stavka 1. podstavka 27. ZSSI-a jasno i nedvosmisleno propisano da su ravnatelj, zamjenik ravnatelja i pomoćnici HZZO-a dužnosnici u smislu odredbi navedenog Zakona. Stoga, u smislu odredbi ZSSI-a okolnost da obnašatelji tih dužnosti više nemaju status državnih dužnosnika temeljem Zakona o obvezama i pravima državnih dužnosnika ne utječe na njihove obveze i prava propisane ZSSI-om. Činjenica da dužnosnica Veronika Laušin više nije državna dužnosnica po Zakonu o obvezama i pravima državnih dužnosnika, a imajući u vidu da je zakonodavac definirao širi krug dužnosnika u smislu ZSSI-a nego krug državnih dužnosnika po spomenutom Zakonu, nema utjecaj na njezin status dužnosnice u smislu odredbi ZSSI-a i ista je dužna postupati u skladu s odredbama tog Zakona.

KB Dubrava se dopisom od 2. ožujka 2020.g. očitovala kako dužnosnici Veroniki Laušin kao članici Upravnog vijeća KB Dubrava nije isplaćivana naknada za rad u Upravnom vijeću sve do 16. kolovoza 2020.g. i promjene koja je nastupila temeljem članka 3. Zakona o izmjenama i dopunama Zakona o obvezama i pravima državnih dužnosnika koji je stupio na snagu 18. srpnja 2019.g. Nadalje navodi se kako je nakon stupanja na snagu navedenog Zakona gospođa Veronika Laušin obavijestila KB Dubrava da od dana 16. kolovoza 2019.g. više nije državni dužnosnik te je donesena odluka o isplati naknade za rad člana Upravnog vijeća. Navodi se i kako je Služba za ekonomsko-financijske poslove KB Dubrava temeljem odluke URBROJ: 4-1556/19 od 3. rujna 2019.g. počela Veroniki Laušin isplaćivati navedenu naknadu s danom 17. kolovoza 2019.g., a prva isplata od 700, 00 kuna izvršena je 13. rujna 2019.g.

Uvidom u informacijski sustav Porezne uprave Povjerenstvo je utvrdilo kako je dužnosnica u 2019.g. od KB Dubrava primila četiri uplate navedenog iznosa, dok je u 2020.g. primila 11 uplata.

Slijedom navedenog, Povjerenstvo je u predmetnom postupku utvrdilo da je dužnosnica Veronika Laušin istovremeno uz obnašanje dužnosti zamjenice ravnatelja HZZO-a, za što je primala plaću, primala naknadu za obnašanje dužnosti člana Uprave KB Dubrava, čime je počinila povredu članka 12. ZSSI-a te je Povjerenstvo odlučilo kao u točki II. izreke ove Odluke.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Za povredu odredbi članka 11. stavka 3. ZSSI-a Povjerenstvo može izreći sankciju obustave isplate dijela neto mjesečne plaće, opomenu i javno objavljivanje odluke Povjerenstva.

Kao okolnost koja upućuje na nužnost izricanja sankcije obustave isplate dijela neto mjesečne plaće dužnosnika kao teže vrste sankcije, Povjerenstvo je ocijenilo okolnost da je dužnosnica navedeni iznos naknade primala u duljem vremenskom razdoblju, odnosno dulje od godinu dana.

Člankom 44. stavkom 1. ZSSI-a propisano je da sankciju obustave isplate neto mjesečne plaće Povjerenstvo izriče u iznosu od 2.000,00 do 40.000,00 kn, vodeći računa o težini i posljedicama povrede Zakona.

Kao okolnost koja ublažava težinu povrede odredbi ZSSI-a te upućuju na potrebu izricanja najniže sankcije unutar propisanog raspona, Povjerenstvo je ocijenilo okolnost da dužnosnica više ne prima navedenu naknadu.

Slijedom navedenog kao primjerena sankcija utvrđuje se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u iznosu od 2.000,00 kn, koja će trajati 2 mjeseca te će se izvršiti u 2 jednaka uzastopna mjesečna obroka, svaki u pojedinačnom mjesečnom iznosu od 1.000,00 kn.

Slijedom navedenog odlučeno je kao što je to navedeno u točki III. izreke ovoga akta.

PREDSJEDNICA POVJERENSTVA

Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnica Veronika Laušin, elektronička dostava
2. Na znanje podnositelju prijave
3. Objava na internetskoj stranici Povjerenstva
4. Pismohrana